**Karl Robert Saluri** (sündinud 6. augustil 1993 Kuimetsas Raplamaal) on eesti kergejõustiklane (kümnevõistleja) ja treener.

Haridus
-------

Ta on lõpetanud 2013. aastal Audentese Spordigümnaasiumi ning 2018. aastal toiduturunduse erialal ja 2019. aastal põllumajandusäri magistrina Georgia ülikooli Ameerika Ühendriikides.

Sportlastee
-----------

### Treenerid

2005. aastast treenis Saluri Kose Spordikoolis Ando Algre käe all, aastatel 2011–2013 Audentese Spordigümnaasiumis Tõnu Kaukise ja 2014–2020 USA-s Georgia Ülikoolis Petros Kyprianou juhendamisel. 

### Saavutused

2011. aasta juunioride Euroopa meistrivõistlustel kergejõustikus sai ta 8. koha 7453 punktiga (tollane isiklik rekord).

Aprillis 2016 püstitas ta isikliku rekordi punktisummaga 8108, täites napilt olümpianormi. 2016. aasta suveolümpiamängudel saavutas ta 23. koha 7223 punktiga.

Augustis 2017 sai ta 2017. aasta kergejõustiku MM-il 8025 punktiga 13. koha (üksikalad 10,55 - 7.49 - 13.98 - 1.84 - 47.76 - 15,36 - 40.43, 5.00 - 57.12 - 4.31,31), mis on tema isiklikust rekordist 83 punkti vähem.

2018. aasta Euroopa meistrivõistlused kergejõustikus katkestas pärast kettaheite ebaõnnestumist.

Märtsis 2019 osales kergejõustiku Euroopa sisemeistrivõistlustel, kus ta samuti katkestas. Esimesel alal, 60 meetri jooksus, püstitas uueks sise-EMi rekordiks 6.75. 

Aastatel 2013–2019 kuulus Eesti kergejõustikukoondisse.

Mais 2020 teatas tippsportlaskarjääri lõpetamisest.

2022. aasta veebruaris oli Eesti meistrivõistlustel esmakordselt kavas 4x400 meetri segateatejooks. Kartl Robert Saluri tuli Tartu spordiseltsi Kalev võistkonna koosseisus Eesti sisemeistriks (võistkond püstitas Eesti rekordi ajaga 3.30,57).

### Isiklik rekord

Saluri isiklik rekord kümnevõistluses on 7. juunil 2018 USA üliõpilaste meistrivõistlustel Eugene'is saavutatud 8137 punkti (10.50/+0.5 - 7.70/+2.7 - 14.41 - 1.83 - 48.14 - 15.25/-0.7 - 42.95 - 4.81 - 56.91 - 4:24.49).

### Blogi Kuimetsa Kuld

Karl Robert Saluri ema Iiris Saluri on alates 2010. aastast kajastanud poja sportlaskarjääri blogis Kuimetsa Kuld.

#### Mälestuskild: tippsportlase esimesed treeninguvahendid

> „Üheks esimeseks päris asjaks oli Dünamo spordipoest ostetud 1,5 kilone ketas, mis maksis tolle aja kohta arvestatava raha, aga milleta Robi sõnul ta elu sel hetkel edasi poleks saanud minna. Edasi oli vaja oda. Oda aitas hankida Vahur Kersna Kadrioru staadioni direktori kaudu (punane oda). Vahuri abi kulus veelkord marjaks, kui selgus, et teibaga hüppamise jaoks on vaja liimi, mille kohta Dünamo poe müüjad midagi öelda ei osanud. Vahur küsis sõber Erki Noolelt, kellel oli miski pära alles jäänud, mis Robini rändas. Robi sõnul see küll hästi ei töötanud. "
> 
> 
>  – Iiris Saluri blogis Kuimetsa Kuld (28.06.2016)
> 
>

Treenerikarjäär
---------------

2021. aastast töötab Karl Robert Saluri kergejõustikutreenerina, 2021. aasta teisest poolest on üks tema juhendatavaid Karel Tilga.

Isiklikku
---------

Ema Iiris Saluri, isa Priidik Saluri, Robertil on kaks õde ja vend.
Robert Saluri abiellus 25. augustil 2018 sportvõimleja Morgan Reynoldsiga.

Viited
------

1. ↑  Karl-Robert Saluri sai EM-il isikliku rekordiga 8. koha, Õhtuleht, 24. juuli 2011.
2. ↑  Delfi otseblogi Londoni MM-ilt Delfi Sport, 12. august 2017
3. ↑  Katkestanud Saluri plaanib järgmisel aastal suurt muutust Postimees, 8. august 2018.
4. ↑  Õiglane lõpetas sise-EMi avapäeva 8. kohal, hästi alustanud Saluri katkestas Eesti Kergejõustikuliit, 2. märts 2019.
5. ↑  Intervjuu Karl Robert Saluri jättis tippspordi lõplikult ning rajab USA-s uut karjääri Postimees, 14. mai 2020.
6. ↑  NCAA Division I Championships June 6-9, 2018 – Combined Event Total Scores: Decathlon. NCAA veebileht (vaadatud 07.06.2018)
7. ↑  Blogi Kuimetsa Kuld.
8. ↑  Karel Tilga tuli USA-st tagasi Eestisse ja vahetas treenerit ERR Sport, 27.12.2021.
9. ↑  Morgan Reynolds and Karl Saluri Wedding Site Vaadatud 17.04.2022.

Välislingid
-----------

* Karl Robert Saluri blogi
* Karl Robert Saluri Rahvusvahelise Kergejõustikuliidu kodulehel Muuda Vikiandmetes